Správa zo zahraničnej pracovnej cesty
1.  Účastník ZPC:
Mgr. Alexander Kutka, hlavný štátny radca na odbore štátnej a európskej politiky vo vede a technike
Sekcia vedy a techniky, Ministerstvo školstva, vedy,  výskumu a športu Slovenskej republiky

2.  Zahraničná pracovná cesta:
štát/mesto: Francúzsko (Paríž)
Dátum: 12.-13.6.2012
Prijímajúca organizácia: Európska vesmírna agentúra ESA.
Účel cesty: 
I.	rokovanie s organizáciou EURISY o zorganizovaní medzinárodnej konferencie na tému využívania satelitných služieb a aplikácií malými a strednými podnikmi
II.	účasť na 229. rokovaní Rady ESA v otázkach projektov spoločných pre EÚ a ESA (Galileo, EGNOS a GMES)
Cestovné a pobytové náklady hradilo MŠVVŠ SR. 

3.  Rámcový program pobytu:
12.6.2012	13:00 cesta Bratislava–Schwechat, let Viedeň–Paríž 
13.6.2012 	10:00 – 12:00 rokovanie s EURISY
14:30 – 16:00 účasť na rokovaní Rady ESA
14.6.2012 	cesta z Paríža do Ríma

4.  Stručný priebeh rokovaní:

Ad I.: 
Organizácia EURISY (www.eurisy.org) je nezisková organizácia (financovaná ESA a ďalšími vesmírnymi agentúrami), ktorej úlohou je podpora používateľov satelitných služieb a aplikácií, šírenie informácií o využiteľnosti týchto služieb v malých a stredných podnikoch (SME) a pod. Pre tento účel o.i. organizuje každoročne konferencie na túto tému, podobnú jednodňovú konferenciu navrhuje EURISY zorganizovať v roku 2013 na Slovensku. Konferencie by sa zúčastnilo rádovo 100-150 účastníkov z európskych krajín. 
Ad II.:
Rokovanie Rady ESA v časti pre spoločné programy medzi ESA a EÚ začalo oficiálnym vyhlásením poľského delegáta, že vláda Poľskej republiky schválila pristúpením krajiny k Dohovoru o založení ESA. Po ukončení procedurálnych krokov sa tak Poľsko stane 20. členskou krajinou ESA. Okrem toho Rada ESA schválila vstup Lotyšska do prístupového programu PECS. Z krajín EÚ tak mimo ESA resp. jej prípravného programu PECS ostávajú len Bulharsko, Litva, Cyprus, Malta a Slovensko. 
Rokovanie ďalej pokračovalo diskusiou o budúcom financovaní programov GMES a Galileo, počas ktorého zástupca generálneho riaditeľa DG Enterprise and Industry Európskej komisie Paul Weissenberg oznámil, že EK predložila návrh Rade EÚ a Európskemu parlamentu, aby od 1.1.2014 boli programy GMES a Galileo financované v rámci MFF. V projekte GMES bol schválený štart prvého satelitu Sentinel-1A koncom roka 2013. Rozhodnutie o štarte tohto satelitu ovplyvnila aj nedávna strata spojenia so satelitom ENVISAT. V projekte Galileo sa na jeseň tohto roku chystá vynesenie ďalších dvoch navigačných satelitov, z celkového počtu 30.

5.  Odporúčané závery:

MŠVVaŠ SR bolo ponúknuté budúci rok v máji uskutočniť konferenciu zameranú na využiteľnosť satelitných dát pre malé a stredné podniky pre rozvoj nimi poskytovaných služieb. 

6.   Prehľad prinesenej dokumentácie a miesto jej uloženia
Všetky materiály preberané na zasadnutí sa nachádzajú v Sekcii vedy a techniky MŠVVaŠ SR.

7.   Osobitne vyhodnotený očakávaný prínos ZPC
Slovensko získalo podrobné informácie o prípravách Rady ESA na ministerskej úrovni v novembri tohto roku, a iniciovalo sa aj rokovanie o budúcoročnej medzinárodnej konferencii v Bratislave o využiteľnosti satelitných dát, služieb a aplikácií pre malé a stredné podniky.

8.    Spôsob zverejnenia výsledkov ZPC, prenos získaných informácií
Správa bola predložená  Sekcii medzinárodnej spolupráce MŠVVaŠ SR. Bude zverejnená na internetovej stránke MŠVVŠ SR. Súhlasím so zverejnením správy na internete.

Správu vypracoval: 	Mgr. Alexander Kutka, OŠEPVaT
Dátum: 			4. 7. 2012
Správu schválil:		Ing. Diana Demková, riaditeľka OŠEPVaT
				RNDr. Marta Cimbáková, GR SVT

Zoznam použitých skratiek:
SME	Malé a stredné podniky	
DG	Generálne riaditeľstvo	
EK	Európska komisia	
MFF	Viacročný finančný rámec